U skladu sa članom 3 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija (“Službeni list CG” 41/2018), Ministarstvo unutrašnjih poslova objavljuje  
  
**PONOVLJENI JAVNI POZIV  
za predlaganje predstavnika/ce nevladine organizacije u Timu za formalnu identifikaciju žrtava trgovine ljudima**

U cilju unapređenja sistema formalne identifikacije žrtava trgovine ljudima izrađene su Standardne operativne procedure (SOP) kojima se definiše način i postupak za dodjeljivanje statusa žrtve trgovine ljudima, licu koje je identifikovano kao potencijalna žrtva. U cilju operacionalizacije primjene predmetnih Standardnih operativnih procedura predviđeno je formiranje Tima za formalnu identifikaciju žrtava trgovine ljudima, koji će činiti predsjednik i četiri člana.

Zadatak Tima je da sagleda konkretan slučaj i odluči o inicijalnom upućivanju žrtve trgovine ljudima, kao i da sprovede postupak formalne identifikacije žrtava u skladu sa standardnim operativnim procedurama.

Broj predstavnika/ca NVO u Radnom timu: jedan (1).

Nevladina organizacija može predložiti samo jednog/u predstavnika/cu za članstvo u Timu.

Više nevladinih organizacija mogu predložiti istog/u kandidata/tkinju.

**Kriterijumi za nevladinu organizaciju koja može da predloži svog/ju predstavnika/cu u Timu:**

- da posjeduje licencu za obavljenje djelatnosti socijalne i dječje zaštite za uslugu smještaja u prihvatilištu – skloništu;  
- da je upisana u registar nevladinih organizacija prije objavljivanja javnog poziva;  
- da u statutu ima utvrđene djelatnosti i ciljeve u oblasti socijalne i dječje zaštite;  
- da se ne nalazi u registru kaznene evidencije;  
- da je u prethodne tri godine, u vezi sa pitanjem koje sagledava Tim, sprovela istraživanje, izradila dokument, organizovala skup ili realizovala projekat usmjeren na unaprjeđenje stanja u oblasti socijalne i dječje zaštite;  
- da je predala poreskom organu prijavu za prethodnu fiskalnu godinu (fotokopija bilansa stanja i uspjeha);  
- da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici.

**Kriterijumi koje treba da ispunjava predstavnik/ca nevladine organizacije u Timu:**

- da ima prebivalište u Crnoj Gori;  
- da je po zanimanju psiholog;  
- da ima licencu za za obavljenje djelatnosti socijalne i dječje zaštite za uslugu smještaja u prihvatilištu – skloništu   
- da ima iskustvo u oblasti socijalne i dječje zaštite;  
- da nije član organa političke partije, javni funkcioner, državni službenik, odnosno namještenik.

**Predlaganje predstavnika/ce nevladine organizacije vrši se na Obrascu 2** propisanom Uredbom o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija, koji se može preuzeti na sljedećem linku [Obrazac 2](http://www.mup.gov.me/ResourceManager/FileDownload.aspx?rId=357838&rType=2)

Nevladina organizacija dužna je da, uz propisani obrazac za predlaganje predstavnika/ce nevladine organizacije u Timu, dostavi i sljedeću dokumentaciju:

- fotokopiju dokaza o stručnoj spremi (završen Filozofski fakultet, odjsk za psihologiju) 240 ECTS kredita, VII nivo nacionalnog kvalifikacionog okvira;   
- fotokopiju licence za obavljenje djelatnosti socijalne i dječje zaštite za uslugu smještaja u prihvatilištu – skloništu   
- dokaz da je nevladina organizacija upisana u registar nevladinih organizacija (fotokopija);  
- fotokopiju statuta nevladine organizacije;  
- dokaz da je nevladina organizacija u prethodne tri godine, u vezi sa pitanjem koje sagledava Tim, sprovela istraživanje, izradila dokument, organizovala skup ili realizovala projekat vezan za unaprjeđenje stanja u oblasti socijalne i dječje zaštite, potpisan od strane lica ovlašćenog za zastupanje i potvrđen pečatom nevladine organizacije;   
- dokaz da je predala poreskom organu prijavu za prethodnu fiskalnu godinu (fotokopija bilansa stanja i uspjeha);  
- izjavu lica ovlašćenog za zastupanje nevladine organizacije o tome da više od polovine članova organa upravljanja nevladine organizacije nijesu članovi organa političkih partija, javni funkcioneri, rukovodeća lica ili državni službenici, odnosno namještenici;  
- fotokopiju lične karte ili druge javne isprave na osnovu koje se može utvrditi identitet predloženog predstavnika nevladine organizacije u Timu;  
- biografiju predloženog predstavnika nevladine organizacije u Timu;  
- dokaz o posjedovanju tražene kvalifikacije (diploma);   
- dokaz o iskustvu predstavnika nevladine organizacije u oblasti socijalne i dječje zaštite (stručni rad, sertifikat ili drugi dokument);  
- izjavu predloženog predstavnika nevladine organizacije u Timu da nije član organa političke partije, javni funkcioner, rukovodeće lice ili državni službenik, odnosno namještenik;  
- izjavu predstavnika nevladine organizacije da prihvata da ga ta nevladina organizacija predloži kao svog predstavnika u Timu.

**Rok i način dostavljanja predloga:**

-Predlog se dostavlja na arhivu Ministarstva unutrašnjih poslova ili putem poste na adresu:  
**Ministarstvo unutrašnjih poslova  
Odjeljenje za borbu protiv trgovine ljudima  
Ul. Mihaila Lalića, br. 1  
81 000 Podgorica**  
sa napomenom**“Predlaganje kandidata/tkinje za člana/icu Tima za formalnu identifikaciju žrtava trgovine ljudima”,** u roku od 10 dana od dana objavljivanja ovog poziva.

Predlog kandidata/tkinje za člana Tima biće razmatran samo ukoliko je dostavljen uz svu potrebnu dokumentaciju i u naznačenom roku.

Ministarstvo unutrašnjih poslova će u roku od 7 dana od dana isteka roka za dostavljanje predloga na svojoj internet stranici i portalu e-uprave objaviti listu predstavnika nevladinih organizacija sa nazivima nevladinih organizacija koje su ih predložile, a koje su ispunile gore navedene uslove.

Uz listu iz prethodnog stava, Ministarstvo će objaviti i spisak nevladinih organizacija koje nijesu dostavile uredne i potpune predloge, odnosno koje nijesu ispunile kriterijume iz ovog poziva, ili su predložile predstavnika/cu koji/a ne ispunjava kriterijume iz ovog poziva.

Ministar unutrašnjih poslova aktom o obrazovanju Tima izabraće za člana tog tijela predstavnika nevladine organizacije koji ispunjava propisane uslove i za koga je dostavljeno najviše predloga nevladinih organizacija koje su ispunile propisane uslove, a u slučaju da za dva ili više predstavnika bude dostavljen jednak broj predloga, izbor predstavnika nevladinih organizacija u Timu vrši ministar unutrašnjih poslova.

Broj: MINISTAR

Podgorica, \_\_\_\_\_ 2019. godine Mevludin Nuhodžić